王安石
松
世传寿可三松倒，此语难为常人道。
人能百岁自古稀，松得千年未为老。
我移两松苦不早，岂望见渠身合抱。
但怜众木总漂摇，颜色青青终自保。
兔丝茯苓会当有，邂逅食之能寿考。
不知篝火定何人，且看森垂覆荒草。
君诗爱我亦古意，秀眉昔比南山栲。
复谓留侯不及我，人或笑君无白皁。
求仙辟谷彼诚悞，未见赤松饥已槁。
岂如强饭适志游，封殖苍官荫华皓。
赤松复自无特操，上下随烟何慅慅。
苍官受命与舜同，真可从之忘发缟。
诗虽祝我以再黑，积雪已多安可扫。
试问苍官值岁寒，戴白孰与苍然好。